C 205/34
ET
Euroopa Liidu Teataja
20.5.2022
Neljapäev, 11. november 2021
40. juhib tähelepanu seosele intellektuaalomandiga seotud kuritegevuse ning organiseeritud ja raske rahvusvahelise kuritegevuse vahel; väljendab seetõttu heameelt nõukogu otsuse üle lisada intellektuaalomandi õiguste rikkumised kuritegevusega seotud ohte käsitleva valdkondadevahelise Euroopa platvormi (EMPACT) raames eesseisvaks tsükliks 2022– 2025 taas ELi kuritegevusvastase võitluse prioriteetide nimekirja ja palub nõukogul jätta need sellesse nimekirja ning tõhustada piiriülest koostööd riikide ametiasutuste, EUIPO, Europoli, Euroopa Liidu Kriminaalõigusalase Koostöö Ameti (Eurojust) ja Euroopa Pettustevastase Ameti (OLAF) vahel;
41. väljendab heameelt asjaolu üle, et komisjon kavatseb välja töötada ELi võltsimisvastaste meetmete paketi, et parandada õiguste omajate, riigiasutuste, riikliku ja ELi tasandi õiguskaitseasutuste ja vahendajate vahelist koostööd, täpsustades rolle ja kohustusi, et hõlbustada tõhusat teabe- ja andmevahetust peamiste osalejate vahel, edendada uute vahendite kasutamist ning võidelda võltsimise vastu; kutsub komisjoni üles võtma konkreetseid meetmeid, et jälgida intellektuaalomandi õiguste tahtlikku rikkumist, sealhulgas juhul, kui rikkumist kasutatakse pahauskselt tahtliku kaubandusstrateegiana, ning nõudma piiriüleste tolliasutuste vahel ulatuslikumat kontrollitegevust ja koostööd osana võitlusest võltsitud toodete impordi vastu; kutsub komisjoni üles kaaluma sarnaste ELi vahendite loomist, et võidelda muude intellektuaalomandi õiguste rikkumiste vastu;
42. rõhutab, et selleks et muuta valmidust tarbida intellektuaalomandi õigusi rikkuvaid kaupu ja teenuseid, oleks koolides vaja ka pikaajalist haridust intellektuaalomandi küsimuses; kutsub seetõttu liikmesriike üles tegema EUIPOga koostööd, et korraldada teadlikkuse suurendamise kampaaniaid, sealhulgas 3D-printimise valdkonnas; tuletab meelde, et 3D-printimise tehnoloogia võib tekitada teatavaid õiguslikke probleeme kõikides intellektuaalomandi õiguse valdkondades (autoriõigus, patendid, disainilahendused, kolmemõõtmelised kaubamärgid ja geograafilised tähised);
43. kutsub komisjoni üles jätkama intellektuaalomandi õiguste kaitsmist ja nende jõustamise edendamist kolmandates riikides, suurendades muu hulgas rahastamist, mis on ette nähtud suutlikkuse arendamiseks ja selliste ELi sihipäraste tehnilise koostöö programmide jaoks nagu kolm käimasolevat intellektuaalomandi õiguste alast peamist koostööpro­ grammi Hiina, Kagu-Aasia ja Ladina-Ameerikaga ning ühise partnerluse jaoks Aafrika mandriga, et edendada intellektuaalomandi paremat loomist ja haldamist, ning toetades intellektuaalomandi käsitlevaid süsteeme, mis edendavad kohaliku põllumajanduse arengut; julgustab sellega seoses komisjoni ELi kogemustele tuginedes poliitikakujundajaid ja täitevasutusi abistama ja andma neile teadmisi ja suuniseid, et parandada suutlikkust võidelda intellektuaalomandi õiguste rikkumiste vastu, ning edendama teostatavaid lahendusi, mis võiksid oluliselt vähendada kulusid ja lihtsustada intellektuaalomandi õiguste kaitse saamise, säilitamise ja jõustamise menetlusi, samuti andma õiguste omajatele teavet rikkumisi puudutavate muutuste ja võltsitud kaupade pakkumise kohta;
Uued proovikivid intellektuaalomandipoliitika kujundamisel
44. toonitab, et tehisintellektitehnoloogiatega seotud intellektuaalomandi kaitse on oluline ja seda tuleks nõuetekohaselt arvesse võtta, ning kuigi kehtivad eeskirjad arvutipõhiste leiutiste kaitsmise kohta patentidega võivad hõlmata tehisintellektitehnoloogiaid, on tehisintellektitehnoloogiate abil loodud leiutiste kaitsmiseks vaja selgeid kriteeriume; palub seetõttu komisjonil koostöös EPO ja EUIPOga tagada selles küsimuses õiguskindlus ning jälgida seda küsimust WIPOs rahvusvahelisel tasandil tähelepanelikult;
45. julgustab liikmesriike võtma autoriõiguse direktiivi sätted üle viivitamata ja viisil, mis kajastab kaasseadusandjate saavutatud kokkulepet parandada direktiiviga pakutavat kaitset ning lubada erandeid, nagu juurdepääs veebiharidusele ja digiteeritud kultuuripärandile; kutsub komisjoni üles jälgima väljaostulepinguid, et tagada autoritele autoriõiguse alusel õiglane tasu; rõhutab, et kui autorsust ja autoriõigust käsitlevaid reegleid ei ühtlustata, võivad tehisintellekti abil loodud teoste puhul olla selle tulemuseks erinevad riikliku tasandi lahendused;
46. rõhutab, et hoolimata sellest, et intellektuaalomandi õigused on Euroopas ulatuslikult ühtlustatud, ei ole nende piiriülene jõustamine ELis kuigi tõhus;